פרדיננד קונשצ'אק

פרדיננד קונשצ'אק (בקרואטית: Ferdinand Konščak, בספרדית: Fernando Consag‏; 2 בדצמבר 1703 – 10 בספטמבר 1759) היה מיסיונר ישועי, מגלה ארצות וקרטוגרף קרואטי. קונשצ'אק נולד בוואראז'דין שבקרואטיה, ולמד בבית הספר היסודי ותיכון בעיר. בגיל שש עשרה סיים את לימודיו והתקבל כפרח כמורה למסדר הישועים בטרנצ'ין שבסלובקיה, שם שהה שנתיים. הוא נשלח אז ללאובן שבשטיריה על מנת ללמוד לימודים קלאסיים, תורת הסגנון ורטוריקה. בהמשך למד פילוסופיה בגראץ, ובשנים 1726-1725 הרצה על יסודות הדקדוק באקדמיה הישועית בזאגרב שבקרואטיה. בשנים 1727-1726 לימד לימודים קלאסיים בתיכון בבודה בהונגריה. ב-1728 פרסם אסופת שירים שכותרתה Nagadia versibus latinus, השמורה בבודפשט. בין 1727 ל-1729 למד תאולוגיה באוניברסיטת גראץ. ב-1729 הפליג קונשצ'אק מקדיס בספרד לאמריקה הצפונית שם פעל כמיסיונר בחצי האי באחה קליפורניה שהיה שייך אז למלכות המשנה של ספרד החדשה (כיום חלק ממקסיקו), מ-1732 ועד מותו ב-1759. מרכז פעילותו היה במיסיון בסן אינגנסיו (כיום במדינת באחה קליפורניה הדרומית). מ-1748 הוא פעל כאב המיסיון, ומאוחר יותר ב-1758, כמפקח על כל המיסיונים בחצי האי קליפורניה. קונשצ'אק דיבר בכמה ניבים של קוצ'ימי (הילידים של באחה קליפורניה). הוא ניהל ופיקח על בניית מיסיונים חדשים, מובילי מים, סוללות, תעלות ניקוז, ומכרות הכסף הראשונים. קונשצ'אק פיקד על שלוש משלחות (ב-1746, 1751 ו-1753), כשהוא חוקר בצורה שיטתית חלקים בלתי מוכרים בחצי האי. ביוני וביולי 1746 הוא הפליג לקצה מפרץ קליפורניה במטרה לחקור את השאלה הנתונה במחלוקת האם באחה קליפורניה היא אי או חצי אי. באותה תקופה הייתה עדיין שכיחה תפיסה מוטעית שעל פיה נקרא חצי האי באחה קליפורניה בשם האי קליפורניה. אף על פי שעקב בקפדנות אחרי קו החוף והגיע לנהר קולורדו, המשיך הנושא להיות שנוי במחלוקת במשך שלושה עשורים נוספים. מסע המחקר השני שלו היה חציה של חצי האי עד חוף האוקיינוס השקט. במסע השלישי הוא נע לאורך החוף המערבי של חצי האי, עד קו הרוחב 30 בסמוך לבאהיה סן לואיס גונסגה (Bahía San Luis Gonzaga). במהלך מסעותיו רשם קונשצ'אק מידע על הטופוגרפיה, המשאבים הטבעיים והילידים שלא היו מוכרים אז. על בסיס המידע שהשיג הכין קונשצ'אק מפה מדויקת של באחה קליפורניה (1748) ומפה של מפרץ קליפורניה (סביב 1750). המפות שצייר של האזורים אותם חקר היו פופולריים בזמנם והועתקו ונעשה בהן שימוש פעמים רבות. דני דידרו וז'אן לה רון ד'אלמבר השתמשו בחלקם בכתיבת האנציקלופדיה הגדולה, שבו שמו מצוטט כ"P. Consaqua". אלכסנדר פון הומבולדט השתמש במפות בספרו Carte generale... de la Nouvelle Espagne (פריז, 1804). גם בספרו "מפת אמריקה" (Map of America), שיצא לאור בלונדון ב-1805 השתמש ארוסמית במפות של קונשצ'אק. יומניו הודפסו בימי חייו על ידי מיגל ונגס (Miguel Venegas), ואחרי מותו תורגמו יומניו לשפות רבות. עותק של כתב היד שלו מ-1761 מצוי במוזיאון הבריטי. עותקים של כתב היד של Carta del P. Fernando Consag de la Compania de Jesus, Visistaro de las Misiones de Californias מצויים גם הם במוזיאון הבריטי, בספריית הקונגרס ובספריות נוספות בארצות הברית. שמו של קונשצ'אק נקשר גם לשני דיווחים אנונימיים של באחה קליפורניה, הראשון: Descripción compendiosa de lo descubierto y conocido de la California והשני Adiciones, השלמות לדיווח הראשון. הומר אשמן (Homer Aschmann) ב-1966 ודמיר זוריץ' (Damir Zorić) בשנת 2000 העלו השערה שקונשצ'אק היה המחבר של הדיווח השני, בעוד שמיגל לאון-פורטייה (Miguel León-Portilla) העלה השערה ב-1988 שהוא כתב את הראשון. אי סלעי קטן סמוך לסן פיליפה (San Felipe) בצפון מפרץ קליפורניה קרוי "רוקה קונסאג" (Roca Consag – בספרדית "סלע קונשצ'אק"). קונשצ'אק גילה מעיינות רבים ולכן יש חנויות ומוסדות אחרים בקליפורניה הנושאים את שמו כדוגמת חנות המשקאות האלכוהוליים "Licores Konsag", ו-"Konsaqua" (מים מטוהרים). Aschmann, Homer. 1959. The Central Desert of Baja California: Demography and Ecology. Iberoamericana, Vol. 42. University of California, Berkeley. ISBN 978-0910950015 Aschmann, Homer. 1966. The Natural and Human History of Baja California. Dawson's Book Shop, Los Angeles. Burrus, Ernest J. 1967. La obra cartográfica de la Provincia Mexicana de la Compañía de Jesús, 1567–1967. J. Porrúa Turanzas, Madrid. Barco, Miguel del. 1988. Historia natural y crónica de la antigua California. Edited by Miguel León-Portilla. Universidad Nacional Autónoma de México, Mexico City. ISBN 9-68368-969-8 Consag, Ferdinand. 1985. Descripción compendiosa de lo descubierto y conocido de la California, 1746. Edited by Catalina Velázquez Morales. Centro de Investigaciones Históricas UNAM-UABC, Mexicali, Mexico. Dunne, Peter Masten. 1952. Black Robes in Lower California. University of California Press, Berkeley. ISBN 0-52000-362-4 Krmpotić, M. D. 1923. The Life and Works of the Reverend Ferdinand Konschak S.J. Stratford, Boston. Lazcano Sahagún, Carlos. 2001. Fernando Consag: textos y testimonios. Fundación Barco, Municipalidad de Varazdin, Museo de Historia de Ensenada, Seminario de Historia de Baja California, Ensenada, Mexico. Ortega, José de. 1944. Apostólicos afanes de la Compañía de Jesús en su provincia de México. Luis Álvarez y Álvarez de la Cadena, Mexico City. Venegas, Miguel. 1757. Noticia de la California y de su conquista temporal, y espíritual hasta el tiempo presente. 3 vols. M. Fernández, Madrid. Zevallos, Francisco. 1968. The Apostolic Life of Fernando Consag, Explorer of Lower California. Edited by Manuel P. Servin. Dawson's Book Shop, Los Angeles. Zorić, Damir. 2000. Misionar i kultura drugih: etnologijska istraživanja Ferdinanda Konšćaka (1703–1759) u donjoj Kaliforniji. HKD Napredak, Sarajevo, Bosnia. ISBN 9-95884-004-9 מדיה וקבצים בנושא פרדיננד קונשצ'אק בוויקישיתוף Croatian Cartographers פרדיננד קונשצ'אק, באתר "Find a Grave" (באנגלית)